b'\n_START_ARTICLE_\nKoncert za klavir in orkester (Skrjabin)\n_START_PARAGRAPH_\nKoncert za klavir in orkester Aleksandra Nikolajevi\xc4\x8da Skrjabina v fis-molu je skladateljevo zgodnje delo. Nastajal je od oktobra 1896 do aprila 1897, \xc5\xa1e preden se je skladatelj dokon\xc4\x8dno podal na nova pota kompozicijskega sloga. Prvi\xc4\x8d ga je izvedel sam v Odesi 23. oktobra 1897. Dirigent je bil njegov prijatelj in nekdanji u\xc4\x8ditelj Nikolaj Safonov. Prvi stavek koncerta zaznamuje ne\xc5\xbena Chopinova poetika. Sonatna forma ima v ekspoziciji tri tematske sklope (drugi je plesni vlo\xc5\xbeek v unisonu) in poduhovljeno mahlerjansko codo. Drugi stavek v Fis-duru (v spektru Skrjabina pripada tej tonaliteti nebesna modrina) se za\xc4\x8dne z ne\xc5\xbeno temo v pridu\xc5\xa1enih godalih, ki ji sledi pet variacij. Finale, sonatni rondo s kratko izpeljavo in dolgo, pateti\xc4\x8dno codo, je eden zadnjih trenutkov \xc4\x8distega romanti\xc4\x8dnega navdiha v evropski glasbi.'